Rīgā

11.01.2022

**SIA “LDZ ritošā sastāva serviss”**

**Daugavpils lokomotīvju remonta centra**

**rūpniecisko avāriju novēršanas programmas**

**Izvērtējums Nr. 8-06/1/2022**

Izdots:

1. **SIA “LDZ ritošā sastāva serviss”, Turģeņeva iela 21, Rīga, LV - 1050, reģistrācijas numurs 40003788351, e-pasts:**[**ldz\_rss@ldz.lv**](mailto:ldz_rss@ldz.lv)
2. **SIA “LDZ ritošā sastāva serviss” Daugavpils lokomotīvju remonta centrs, 2. Preču iela 30, Daugavpils, LV-5403, e-pasts:**[**lrc\_rss@ldz.lv**](mailto:lrc_rss@ldz.lv)

Objekts, tā adrese:

**SIA “LDZ ritošā sastāva serviss” Daugavpils lokomotīvju remonta centrs, 2. Preču ielā 30, Daugavpilī, LV-5403**

Rūpniecisko avāriju novēršanas programmas iesniegšanas datums Vides pārraudzības valsts birojā:

**2021. gada 13. septembrī**

Izvērtējumā novērtēta SIA “LDZ ritošā sastāva serviss” Daugavpils lokomotīvju remonta centra rūpniecisko avāriju novēršanas programmas atbilstība Ministru kabineta 2016. gada 1. marta noteikumu Nr. 131 “Rūpniecisko avāriju riska novērtēšanas kārtība un riska samazināšanas pasākumi” (turpmāk – MK noteikumi Nr. 131) prasībām un Vides pārraudzības valsts biroja 2018. gada 24. maija izvērtējumā Nr. 8-06/13 “SIA “LDZ ritošā sastāva serviss” Daugavpils lokomotīvju remonta centra rūpniecisko avāriju novēršanas programmas izvērtējums” (turpmāk – VPVB izvērtējums Nr. 8-06/13) norādītajam. Izvērtējumā novērtēts, vai objektā izveidotā drošības sistēma un rūpniecisko avāriju novēršanas programmā (turpmāk arī – RANP, programma) norādītie pasākumi nodrošina pietiekamu drošību cilvēkam un videi arī plānoto izmaiņu darbības laikā, kā arī, vai ņemtas vērā citu vides, darba, veselības, civilās aizsardzības un ugunsdrošības jomas reglamentējošo normatīvo aktu prasības.

Izvērtējot SIA “LDZ ritošā sastāva serviss” Daugavpils lokomotīvju remonta centra rūpniecisko avāriju novēršanas programmu, izmantoti arī šādi dokumenti:

1. Valsts vides dienesta Daugavpils reģionālās vides pārvaldes (reorganizēta ar 2021. gada 1. jūlijā) 2011. gada 29. aprīļa atļauja B kategorijas piesārņojošai darbībai Nr. DA11IB0022, kas pārskatīta un atjaunota 2019. gada 16. janvārī (turpmāk – VVD atļauja Nr. DA11IB0022).
2. VPVB izvērtējums Nr. 8-06/13.
3. Rūpniecisko avāriju novēršanas programma, kas iesniegta Vides pārraudzības valsts birojā: 2018. gada 25. janvārī (turpmāk – 2018. gada RANP).
4. Iesnieguma par bīstamajām vielām objektā SIA “LDZ ritošā sastāva serviss” Daugavpils lokomotīvju remonta centrs elektroniskā redakcija, kas 2019. gada 24. maijā Vides pārraudzības valsts birojā reģistrēta ar Nr. 8-01/915 (turpmāk – Iesniegums par BV objektā).
5. 2021. gada 7. decembra elektroniskajā pastā sniegtā informācija par Valsts ugunsdzēsības un glābšanas dienesta vēstuli “Par civilās aizsardzības plānu”, atbildot uz 22.01.2018. Nr. RSSLD – 6.3.3./21-2018, (turpmāk – CA plāna saskaņojums ar VUGD).
6. Patērētāju tiesību aizsardzības centra 2019. gada 29. maija akta Nr. BIU-27 elektroniskā redakcija (turpmāk – PTAC akts Nr. BIU-27).
7. Valsts ugunsdzēsības un glābšanas dienesta 2019. gada 18. jūnija pārbaudes akta elektroniskā redakcija Nr. 22-8.2/19 (turpmāk – VUGD akts Nr. 22-8.2/19).
8. Valsts vides dienesta Daugavpils reģionālās vides pārvaldes 2019. gada 19. jūnija Ziņojuma par pārbaudes rezultātiem Nr. 582-15/2018 elektroniskā redakcija (turpmāk – VVD ziņojums Nr. 582-31/2019).
9. 2019. gada 1. augusta Kompleksās pārbaudes kopējais inspekcijas ziņojuma elektroniskā redakcija Nr. 582-31/2019 (turpmāk – kopējais inspekcijas ziņojums Nr. 582-31/2019).
10. Riska izvērtējuma komisijas dalībnieku komentāri, ieteikumi un priekšlikumi par 2021. gada 20. decembra “Riska izvērtējuma komisijas ieteikumu un priekšlikumu *projektu* par “SIA “LDZ ritošā sastāva serviss” Daugavpils lokomotīvju remonta centra rūpniecisko avāriju novēršanas programmu”, kas nosūtīts ar Vides pārraudzības valsts biroja vēstuli Nr. 8-03/1097.
11. 2022. gada 7. janvāra “Riska izvērtējuma komisijas ieteikumi un priekšlikumi par SIA “LDZ ritošā sastāva serviss” Daugavpils lokomotīvju remonta centra rūpniecisko avāriju novēršanas programmu”.

**IESNIEGTĀS DOKUMENTĀCIJAS ANALĪZE**

1. **Īss objekta izvietojuma, darbības un izveidotās  
   drošības pārvaldības sistēmas raksturojums**

***Objekta atrašanās vieta un izvietojums***

* 1. Objekts izvietots Daugavpils pilsētas centrālās daļas industriālajā zonā, 2. Preču ielā 30 un tā platība ir 122 789 m2. Norādīts, ka objekts šajā teritorijā izvietots kopš 1860. gada.
  2. Attiecībā uz objekta apkārtni rūpniecisko avāriju novēršanas programmā norādīts, ka:
     1. objekta ziemeļu pusē 2. Pasažieru ielā atrodas individuālo dzīvojamo māju rajons;
     2. austrumu pusē objekta teritorija robežojas ar Daugavpils dzelzceļa stacijas “D” parka pievadceļiem un tās teritoriju, kā arī ar 2. Pasažieru ielu, kuras pretējā pusē atrodas garāžu kooperatīvs “Dzelzceļnieks”;
     3. dienvidu pusē objekts robežojas ar 2. Preču ielas rūpnieciskajiem uzņēmumiem un arī garāžu kooperatīvu “Dzelzceļnieks”.
  3. Objektam ir noteikta 100 m drošības aizsargjosla, kas daļēji pārklājas ar dzelzceļa līnijas Rēzekne – Daugavpils drošības aizsargjoslu.

***Darba organizācija un drošības pārvaldības sistēma***

* 1. Rūpniecisko avāriju novēršanas programmā norādīts, ka objekta teritorija no rietumu puses uz 2. Pasažieru ielu ir nožogota. Norādīts arī, ka pilnībā atdalīt objekta teritoriju no apkārtējās teritorijas nav iespējams, jo tā ir izvietota Daugavpils dzelzceļa stacijas kompleksa kopējā teritorijā un to objektu sadala dzelzceļa līnija. Akcentēts, ka, rezervuāru parks, sūkņu stacija un dzelzceļa cisternu noliešanas – uzpildes estakāde no pārējās objekta teritorijas ir atdalīta ar dzelzsbetona konstrukciju žogu un rezervuāru parka teritorija ir izgaismota diennakts tumšajā periodā.
  2. Norādīts, ka, lai nepieļautu brīvu piekļuvi objekta teritorijā izvietotajām nozīmīgākajām tehnoloģiskajām vienībām, tiek nodrošināta objekta fiziska apsardze, ko nodrošina SIA “LDZ Apsardze”. Apsardzes darbinieks veic arī periodiskas objekta teritorijas apgaitas. Norādīts arī, ka objekta teritorijā ir ierīkota videonovērošanas sistēma – kameras ir uzstādītas arī degvielas bāzē[[1]](#footnote-1), lokomotīvju uzpildīšanas un autotransporta noliešanas vietās. Apsardzes signalizācija ierīkota administrācijas telpās, galvenā mehāniķa daļas telpās, garāžās, centrālajā noliktavā, *“neplāna”*[[2]](#footnote-2) remonta cehā.
  3. Atbildīgā persona – SIA “LDZ ritošā sastāva serviss” Daugavpils lokomotīvju remonta centra vadītājs. Darbinieku skaits objektā uz 08.06.2021. gada 8. jūniju bija 396 cilvēki. No tiem no pirmdienas līdz piektdienai objektā pastāvīgi atrodas: no pulksten 7.30 līdz 16.30 apmēram 250 darbinieki, bet no pulksten 16.30 līdz 20.00 apmēram 150 darbinieki. Brīvdienās no pulksten 7.30 līdz pulksten 20.00 objektā ir aptuveni 150 darbinieki, bet naktī no pulksten 20.00 līdz 7.30 – trīs darbinieki, to skaitā: viens dispečers, viens katlu mašīnists un viens kompresora operators. Programmā norādīts, ka apkalpojošo līgumorganizāciju darbinieku skaits objektā ir mainīgs atkarība no veicamo darbu rakstura.
  4. Norādīts, ka RANP ir brīvi pieejama jebkuram interesentam un ar to var iepazīties SIA “LDZ ritošā sastāva serviss” Daugavpils lokomotīvju remonta centra administratīvajās telpās (2.Preču ielā 30, Daugavpilī), darba dienās no pulksten 8.00 līdz 16.00, iepriekš piesakoties pa tālruni: + 371 65 487 590. Rūpniecisko avāriju novēršanas programmā iekļauts tas pats 2017. gada rūpniecisko avāriju riska novērtējums (turpmāk – riska novērtējums), kas bija iekļauts 2018. gada RANP.
  5. Norādīts, ka objekta apkārtējās teritorijās esošo uzņēmumu un iedzīvotāju informēšanai par objektā iespējamajām avārijām, to iedarbību un nepieciešamo sagatavotību rīcībai šādās situācijās ir sagatavots informatīvais materiāls, kurā ietvertā informācija ir saskaņota ar Valts ugunsdzēsības un glābšanas dienestu, kā arī, ka informatīvais materiāls ir pieejams Valsts vides dienesta tīmekļa vietnē.

***Bīstamās vielas un darbības ar tām***

* 1. Norādīts, ka objektā veic dīzeļlokomotīvju tehnisko apkopi, remontu, ekipēšanu ar sausajām smiltīm, eļļu un tehnisko ūdeni, kā arī šādas darbības ar dīzeļdegvielu:
     1. dīzeļdegvielas pieņemšanu no dzelzceļa cisternām;
     2. biodīzeļdegvielas piegādi un pieņemšanu no dzelzceļa cisternām un autocisternām;
     3. dīzeļdegvielas transportēšana uz rezervuāriem un lokomotīvju ekipēšanas punktu pa cauruļvadiem, izmantojot tehnoloģiskos sūkņus, kā arī dīzeļdegvielas sajaukšana ar degvielas piedevām;
     4. dīzeļdegvielas uzglabāšanu rezervuāros;
     5. dīzeļdegvielas padošanu lokomotīvju ekipēšanai;
     6. dīzeļdegvielas iepildīšanu dzelzceļa cisternās.
  2. Rūpniecisko avāriju novēršanas programmā norādīts, ka bīstamā viela, ar ko objektā veic darbības kvalificējošā daudzumā, ir dīzeļdegviela. Norādīts, ka lielākais dīzeļdegvielas daudzums atrodas rezervuāros un tehnoloģiskajos cauruļvadu līnijās, pa kurām dīzeļdegvielu pārsūknē uz lokomotīvju ekipēšanas iecirkni.
  3. RANP norādīts, ka iespējamais maksimālais dīzeļdegvielas, biodīzeļdegvielas un to maisījumu gada apgrozījums objektā atbilstoši DRVP atļaujai Nr. DA11IB0022 ir 58 800 t gadā, no kuriem tīra dīzeļdegviela ir 55 860 t gadā. Riska novērtējumā norādīts, ka lokomotīvju ekipēšanai pārsūknētais dīzeļdegvielas un tās maisījumu daudzums ir 40 573 t gadā un to izsniegšana ar dzelzceļa cisternām var sasniegt 18 227 t gadā. Maksimāli iespējamais dīzeļdegvielas daudzums, kas var tikt uzglabāts objektā visās tehnoloģiskajās vienībās, ir ap 8 463 t - 8 464 t, tai skaitā biodīzeļdegvielas ap 3 060 t. Saskaņā ar kopējā inspekcijas ziņojumā Nr. 582-31/2019 norādīto uzglabāto naftas produktu (dīzeļdegvielas un biodīzeļdegvielas) daudzums uz pārbaudes brīdi bija 938,361 t.
  4. Programmai 10. pielikumā pievienota 2021. gada 13. janvārī atjaunināta (aktualizēta) dīzeļdegvielas drošības datu lapa. Programmā un drošības datu lapā dīzeļdegvielai (CAS Nr. 68334-30-5) klasifikācija norādīta saskaņā ar Regulas (EK) Nr. 1272/2008[[3]](#footnote-3): norādītie bīstamības apzīmējumi H226 (uzliesmojošs šķidrums un tvaiki), H304 (var izraisīt nāvi, ja norij vai iekļūst elpceļos), H315 (kairina ādu), H351 (ir aizdomas, ka var izraisīt vēzi), H411 (toksisks ūdens organismiem ar ilgstošām sekām), H319 (izraisa nopietnu acu kairinājumu) (MK noteikumu Nr. 131. 1. pielikumā 2. tabulas 34. punkta c) apakšpunkts).
  5. Rūpniecisko avāriju novēršanas programmā norādīts, ka objektā *nelielos* daudzumos uzglabā un izmanto arī citas ķīmiskās, tai skaitā bīstamās vielas. Programmas 1.1. tabulā norādītas gandrīz visas ķīmiskās vielas un maisījumi kā norādīts VVD atļaujā Nr. RI11IB0101[[4]](#footnote-4). Saskaņā ar RANP un atļaujā norādīto objektā var atrasties šādas bīstamās vielas, uz kurām attiecas MK noteikumu Nr. 131 prasības:

1. acetilēns (CAS Nr. 74-86-2) ar bīstamības apzīmējumu H220 (īpaši viegli uzliesmojoša gāze) (MK noteikumu Nr. 131 1. pielikuma 2. tabulas 19. punkts), ko uzglabā ārpus telpām 50 l balonos;
2. skābeklis (CAS Nr. 7782-44-7) ar bīstamības apzīmējumu H270 (var izraisīt vai pastiprināt degšanu; oksidētājs) (MK noteikumu Nr. 131 1. pielikuma 2. tabulas 25. punkts), ko uzglabā ārpus telpām 50 l balonos;
3. propāns (CAS Nr. 74-98-6) ar H220 un butāns (CAS Nr. 106-97-8) ar H220 (MK noteikumu Nr. 131 1. pielikuma 2. tabulas 18. punkts), kurus uzglabā ārpus telpām 50 l balonos;
4. benzīns (CAS Nr. 94114-54-2) ar bīstamības apzīmējumu H225 (viegli uzliesmojošs šķidrums un tvaiki) (MK noteikumu Nr. 131 1. pielikuma 2. tabulas 34. punkta “a” apakšpunkts);
5. petroleja (CAS Nr. 8008-20-6) (MK noteikumu Nr. 131 1. pielikuma 2. tabulas 34. punkta “b” apakšpunkts);
6. akūti toksiska bīstamā viela (MK noteikumu Nr. 131 1. pielikuma 1. tabulas H2 iedaļa) – fenols (CAS Nr. 108-95-2) ar bīstamības apzīmējumiem H301, H311 un H331 (toksisks, ja ieelpo);
7. 1. un 2. kategorijas videi bīstamas vielas (MK noteikumu Nr. 131 1. pielikuma 1. tabulas E1 vai E2 iedaļa), tai skaitā:

* niķeļa sulfāts (CAS Nr. 7786-81-4) ar bīstamības apzīmējumiem H400 (ļoti toksisks ūdens organismiem), H410 (ļoti toksisks ūdens organismiem ar ilgstošām sekām),
* vara sulfāts (vitriols) (CAS Nr. 7758-98-7) ar H400 un H410,
* cinka sulfāts (CAS Nr. 7733-02-0) ar H400 un H410,
* alvas sulfāts (CAS Nr. 7488-55-3) ar H410,
* perhloretilēns (CAS Nr. 127-18-4) ar H411,
* krāsas, emalja ar šķīdinātāju ar H411, kā arī ar bīstamības apzīmējumu H226;

1. bīstamās vielas, kas ir akūti toksiskas, videi bīstamas un spēcīgi oksidētāji (MK noteikumu Nr. 131 1. pielikuma 1. tabulas H2, E1 un P8 iedaļa):

* nātrija nitrīts (CAS Nr. 7632-00-0) ar bīstamības apzīmējumiem[[5]](#footnote-5) H272 (var pastiprināt degšanu), H301 (toksisks, ja norīts), H400 (ļoti toksisks ūdens organismiem),
* hroma trioksīds (CAS Nr. 1333-82-0) ar bīstamības apzīmējumiem H271 (var izraisīt degšanu vai eksploziju, spēcīgs oksidētājs), H301, H311 (toksisks, ja nonāk saskarē ar ādu), H330 (ieelpojot iestājas nāve), H400 (ļoti toksisks ūdens organismiem), H410 (ļoti toksisks ūdens organismiem ar ilgstošām sekām);

1. 2. un 3. kategorijas uzliesmojoši šķidrumi (MK noteikumu Nr. 131 1.pielikuma 1.tabulas P5c iedaļa), tai skaitā:

* acetons (CAS Nr.67-64-1) ar H225,
* lakas ar ksilolu (CAS Nr. 1330-20-7) ar H226,
* elektrolīts (CAS Nr. 1310-58-3) ar H226,
* trihloretilēns (CAS Nr. 79-01-6) ar H226,
* amonija hlorīds (CAS Nr. 12125-02-9) ar H226,
* līdzeklis WD40 ar H226, kas satur vaitspirtu (CAS Nr.8052-41-3).

***Tehnoloģiskās būves***

* 1. Rūpniecisko avāriju novēršanas programmā norādīts, ka dīzeļdegvielas pieņemšanas, uzglabāšanas un transportēšanas procesā izmanto šādas tehnoloģiskās iekārtas, būves un aprīkojums:
     1. divpusēja dzelzceļa cisternu noliešanas – uzpildes estakāde ar 12 vietām, kur izmantotas tiek 6 augšējās noliešanas – uzpildes iekārtas. Estakāde izvietota uz betonētas pamatnes ar pretinfiltrācijas segumu un tās kompleksā ietilpst arī apakšzemes 28 m3 tvertne, kas tiek izmantota, lai savāktu dīzeļdegvielas pārpalikumus no cisternu noliešanas procesa;
     2. sūkņi dzelzceļa cisternu noliešanai un uzpildei, tai skaitā:
* noliešanai izmanto 2 sūkņus (viens darba sūknis, otrs atrodas rezervē), kuru ražība ir 200 m3/h katram sūknim,
* uzpildei izmanto 4 centrbēdzes sūkņus, kas izvietoti sūkņu stacijā un kuru ražība ir 40 m3/h katram sūknim.

Dzelzceļa estakādi apkalpojošo sūkņu palaišanai un atslēgšanai paredzētais aprīkojums izvietots uz estakādes;

* + 1. dīzeļdegvielas un degvielas piedevu sajaukšanas iekārta, kas izvietotai sūkņu stacijā. Biodīzeļdegvielas padošanai izmanto 2 centrbēdzes sūkņus, kuru ražība attiecīgi ir 80 m3/h un 40 m 3/h;
    2. rezervuāru parks ar 6 rezervuāriem (bīstamās iekārtas), kas izvietoti 2 laukumos pa 3 rezervuāriem katrā laukumā ar 1,6 m – 1,8 m grunts apvaļņojumiem. Rezervuāri izgatavoti 1959. - 1960. gadā. Rezervuāra Nr. 1 tilpums ir 1 000 m3, pārējo rezervuāru tilpums ir 2 000 m3 (katra). Norādīts, ka katrs apvaļņojuma laukums spēj uzņemt 2 000 m3 lielu tilpumu (ko apliecina veiktās pārbaudes) un ka rezervuāru laukumu pamatnē ir ieklāts pretinfiltrācijas segums. Kā rezerves tvertne, kas paredzēta noplūdušas vielas pārsūknēšanai, tiek izmantots rezervuārs Nr. 6. Norādīts, ka dīzeļdegvielas daudzumu rezervuāros kontrolē izmantojot elektronisku sistēmu, ar kuras palīdzību nomēra dīzeļdegvielas temperatūru, blīvumu un tās daudzumu rezervuāros, bet uzpildes laikā tajos uzpildītās dīzeļdegvielas daudzumu nosaka aprēķinu ceļā. Norādīts arī, ka dīzeļdegvielas rezervuāri ir aprīkoti ar dzesēšanas sistēmu;
    3. lokomotīvju ekipēšanas iecirknis, kur veic dīzeļlokomotīvju ekipēšanu ar dīzeļdegvielu, eļļu un tehnisko ūdeni. Lokomotīvju ekipēšanas iecirknī ietilpst operatoru ēka, rezervuārs (4RB027823) un sliežu ceļi, starp kuriem ir izveidotas betonētas saliņas, uz kurām izvietots aprīkojums dīzeļdegvielas, eļļu un tehniskā ūdens iepildīšanai. Norādīts, ka ekipēšanas iecirkņa pamatos ir ieklāts pretinfiltrācijas segums;
    4. viena autocisternas noliešanas vieta degvielas piedevu pieņemšanai;
    5. dīzeļdegvielas pārsūknēšanas cauruļvadu (100 mm, 150 mm un 200 mm diametrā) līnijas, kas savieno sūkņu staciju ar dzelzceļa cisternu noliešanas – uzpildes estakādi, rezervuāru laukumu Nr. 1 ar sūkņu staciju, rezervuāru laukumu Nr. 2 ar sūkņu staciju, sūkņu staciju ar lokomotīvju ekipēšanas iecirkni un sūkņu staciju ar pazemes tvertnēm degvielas piedevām;
    6. objekta autotransporta uzpildes vieta ar ražību līdz 20 m3/h – ķieģeļu ēkā ar betonētu pamatu novietotu 12 m3 tilpuma degvielas tvertne;
    7. citas bīstamās iekārtas, kā tas norādīts RANP 12. pielikumā: katlumājas un eļļu glabāšanas novietnes rezervuāri, spiedieniekārtas un to kompleksi (tai skaitā kompresoru stacijas resīveri), kravas celtņi un katliekārtas.
  1. Programmā norādīts, ka elektroapgāde objektam tiek nodrošināta no 5 transformatoru apakšstacijām. Norādīts, ka alternatīvie barošanas avoti (UPS[[6]](#footnote-6)) nodrošinās datortehnikas darbību elektroapgādes atslēgumu laikā. Tostarp pilnīgas elektroenerģijas piegādes pārtraukuma gadījumā (objektam) var netikt apdraudēta arī ugunsdzēsības sistēmas darbība, jo tā ir pievienota kopējam pilsētas ūdensvadam.

***Ugunsdrošības sistēma***

* 1. Rūpniecisko avāriju novēršanas programmā norādīts, ka ugunsgrēka trauksmes signalizācija[[7]](#footnote-7) ir ierīkota administratīvajā ēkā, eļļas sūkņu stacijā, sūkņu stacijā, ekipēšanas iecirknī, ekipēšanas iecirkņa sūkņu stacijā, degvielas noliktavā, dīzeļdegvielas sūkņu stacijā, laboratorijā, *“neplāna”* remonta nodaļā, administrācijas ēkā, dienesta sadzīves korpusā un katlu mājā. Tāpat kā 2018. gada RANP arī šajā RANP norādīts, ka ugunsgrēka trauksmes signalizācijas uzraudzību un uzturēšanu nodrošina VAS “Latvijas dzelzceļš”. Norādīts arī, ka katlu telpā līdz 2021. gada beigām plānots uzstādīt gāzes noplūdes devēju, kas padod trauksmes signālu gāzes noplūdes gadījumā, bet gāzes padeves atslēgšanu veic operators manuāli.
  2. Norādīts, ka ugunsgrēka konstatēšanai sūkņu stacijā, lokomotīvju ekipēšanas iecirknī ir uzstādīta ugunsgrēka trauksmes signalizācija.
  3. Norādīts, ka ugunsdzēsības ūdensapgādes sistēmu veido objekta teritorijā izvietotais ūdensvadu tīkls (atsevišķi ūdensvadi gan tehniskajām, tai skaitā ugunsdzēsības, gan sadzīves vajadzībām), objekta teritorijā esošie 15 hidranti un 45 ugunsdzēsības krāni. Ugunsdzēsības vajadzībām paredzētas arī objekta teritorijā izvietotās 3 pazemes ūdens tvertnes ar kopējo tilpumu 180 m3, kas atrodas pie rezervuāru laukumiem.
  4. RANP norādīts, ka objektā ir pieejami 1 600 l putu veidotāja STHAMEX 6 %, kas tiek uzglabāts apsildāmā noliktavā.
  5. Nelielu ugunsgrēku likvidēšanai objekta teritorijā, pie tehnoloģiskajām vienībām ir izvietoti pārnēsājamie rokas ugunsdzēsības aparāti, bet lielu avāriju gadījumā paredzēts iesaistīt VAS “Latvijas dzelzceļš” palīdzības vilcienu, kas izvietots dzelzceļa stacijas “Daugavpils” teritorijā.

1. **Rūpniecisko avāriju riska un iespējamo rūpniecisko avāriju seku novērtējuma īss raksturojums un analīze**

***Rūpniecisko avāriju riska avoti un faktori***

* 1. Rūpniecisko avāriju novēršanas programmā un tās 7. pielikumā norādīti šādi ārējie riska faktori:
     1. dabas izraisītas ārkārtas situācijas:
* vētra, negaiss,
* ugunsgrēki blakus teritorijās,
* plūdi,
* zemestrīces;
  + 1. tehnogēna rakstura avārijas, izskatot šādu avāriju nevēlamas ietekmes iespēju:
    - avārija blakus esošos objektos. Norādīts, ka no 2021. gada 21. janvāra Ministru kabineta noteikumos Nr. 46 “Paaugstinātas bīstamības objektu saraksts” norādītajiem paaugstinātas bīstamības objektiem vistuvāk atrodas degvielas uzpildes stacija “Viada”, Vidzemes ielā 1d – 500 m attālumā,
    - transporta avārijas. Norādīts, ka gar degvielas bāzi izvietoti gan dzelzceļa, gan autotransporta ceļi, pa kuriem notiek dažāda veida, gan nebīstamu, gan bīstamu kravu pārvadāšana. RANP uzsvērts, ka apdraudējumu var radīt bīstamo ķīmisko vielu (bīstamo kravu) pārvadājumi pa dzelzceļu. Norādīts, ka vistuvāk rezervuāriem atrodas VAS “Latvijas dzelzceļš” Daugavpils dzelzceļa stacijas, kas ir paaugstinātas bīstamības objekts, vistuvāk, aptuveni 200 m attālumā atzars Piekrastes ielā 22,
    - negadījumi tehnoloģisko cauruļvadu līnijās, ko izraisījuši transportlīdzekļi, tā kā dīzeļdegvielas cauruļvadi un gāzes vads šķērso objekta iekšējos sliežu ceļus,
    - avārija gāzes apgādes sistēmā. Norādīts, ka objektā esošās katlumājas darbības nodrošināšanai izmato dabasgāzi, kuru piegādā pa cauruļvadu, kurš šķērso objekta teritoriju,
    - aviokatastrofas,
    - teroristiskas darbības,
    - radiācijas apdraudējums.
  1. Kā iekšējie riska avoti ir norādītas tehnoloģiskās iekārtas un vienības, kurās tiek veiktas darbības ar dīzeļdegvielu:

1. dzelzceļa cisternu noliešanas-uzpildes estakāde;
2. sūkņu stacija;
3. tehnoloģisko cauruļvadu līnijas;
4. rezervuāru parks;
5. lokomotīvju ekipēšanas iecirknis;
6. autotransporta uzpildīšanas vieta.

***Rūpniecisko avāriju riska novērtējums***

* 1. Rūpniecisko avāriju novēršanas programmai pievienots tas pats 2017. gada rūpniecisko avāriju riska novērtējums (turpmāk – riska novērtējums), kas bija iekļauts 2018. gada RANP. Riska novērtējums veikts, pamatojoties uz Nīderlandes kvantitatīvā riska novērtēšanas vadlīnijām[[8]](#footnote-8). Avāriju seku un varbūtību modelēšana veikta un potenciāli sagaidāmās apdraudētās teritorijas raksturošanai un riska novērtējuma rezultātu grafiskai attēlošanai, izmantota Nīderlandes kompānijas TNO[[9]](#footnote-9) avāriju seku izplatības modelēšanas datorprogramma *Effects* (versija 10.1.2.) un industriālā riska analīzes datorprogramma *Riskcurves* (versija 10.1.2).
  2. Raksturoti šādi iespējamo avāriju scenāriji un norādītas to aprēķinātās varbūtības:

1. dzelzceļa estakādē, tai skaitā: dzelzceļa cisternas satura tūlītēja izplūde un noplūde no dzelzceļa cisternas caur bojājumu, kā arī dzelzceļa cisternas uzpildes cauruļvada pārrāvums un noplūde no uzpildes cauruļvada caur bojājumu, kura diametrs ir 10% no cauruļvada nominālā diametra. Lielākā aprēķinātā varbūtība ir noplūdei no uzpildes cauruļvada caur bojājumu un tā sasniedz 9,10×10-3. Šādas noplūdes ugunsgrēka varbūtība ir 9,10×10-5;
2. sūkņu stacijā, tai skaitā noplūde no sūkņa caur bojājumu, kas vienāds ar lielākā pievienotā cauruļvada diametru, apkalpojot estakādi un apkalpojot lokomotīvju ekipēšanas iecirkni, kā arī noplūde no sūkņa caur bojājumu, kura diametrs ir vienāds ar 10 % no lielākā pievienotā cauruļvada diametra, apkalpojot dzelzceļa estakādi un apkalpojot lokomotīvju ekipēšanas iecirkni. Lielākā aprēķinātā varbūtība ir noplūdei no sūkņa pa bojājumu (10 %), apkalpojot dzelzceļa estakādi, un tā sasniedz  
   3,96×10-5. Šādas noplūdes ugunsgrēka varbūtība ir 3,96×10-7;
3. tehnoloģisko cauruļvadu līnijās, tai skaitā: noplūde tehnoloģiskā cauruļvada pilna pārrāvuma gadījumā, noplūde no tehnoloģiskā cauruļvada caur bojājumu, kura diametrs ir vienāds ar 10 % no cauruļvada nominālā diametra. Lielākā aprēķinātā varbūtība ir noplūdei no tehnoloģiskā cauruļvada ar diametru vienādu vai mazāku par 150 mm pa bojājumu (10 % no nominālā diametra) un tā sasniedz 1,51×10-3. Šādas noplūdes ugunsgrēka varbūtība ir 1,51×10-5;
4. rezervuāru parkā, tai skaitā: rezervuāra tūlītējai izplūdei un rezervuāra izplūdei   
   10 minūtēs aprēķinātā varbūtība ir 3,00×10-5, un noplūdei no rezervuāra pa 10 mm lielu bojājumu tā ir 6,00×10-4. Šādu noplūžu ugunsgrēka varbūtība ir, attiecīgi 3,00×10-7 un 6,00×10-6;
5. lokomotīvju ekipēšanas iecirknī, tai skaitā: noplūde uzpildes cauruļvada pārrāvuma gadījumā un noplūde no uzpildes cauruļvada pa bojājumu, kura diametrs ir vienāds ar 10 % no cauruļvada nominālā diametra. Lielāka aprēķinātā varbūtība ir noplūdei no cauruļvada pa bojājumu (10 % no nominālā diametra) un tā sasniedz 2,36×10-2. Šādas noplūdes ugunsgrēka varbūtība ir 2,36×10-4. Cauruļvada pārrāvuma gadījumā aprēķinātā varbūtība ir 4,25×10-3 un šādas noplūdes ugunsgrēka varbūtība ir  
   4,25×10-5;
6. autotransporta uzpildīšanas vietā, tai skaitā: noplūde uzpildes cauruļvada pārrāvuma gadījumā un noplūde no uzpildes cauruļvada caur bojājumu, kura diametrs ir vienāds ar 10 % no cauruļvada nominālā diametra. Lielāka aprēķinātā varbūtība ir noplūdei no cauruļvada pa bojājumu (10 % no nominālā diametra) un tā sasniedz 1,10×10-5. Šādas noplūdes ugunsgrēka varbūtība ir 1,10×10-7.
   1. RANP norādīts, ka avāriju iespējamo seku aprēķinos izmantota SIA “Latvijas Vides, ģeoloģijas un meteoroloģijas centra” sagatavota meteoroloģisko datu kopa un pieņemta vidējā gaisa temperatūra +5,9 °C. RANP arī norādīts, ka avārijas seku modelēšanā kā kritērijs iedarbības uz cilvēku raksturošanai ugunsgrēka gadījumā lietota cilvēka 1% letalitātes(bojā ejas) iedarbības zona. Veicot siltumstarojuma iedarbības uz cilvēku aprēķinus ņemts vērā 20 sekunžu iedarbības laiks. Par 100% letālo iznākumu zonu pieņemta liesmas izplatības teritorija, bet par 100% letālu siltumstarojumu tiek uzskatīts 35 kW/m2 siltumstarojums, par 1 % letālu siltumstarojumu tiek uzskatīts aptuveni 10 kW/m2 siltumstarojums.
   2. Saskaņā ar rūpniecisko avāriju iespējamo seku novērtējumu tālākie 1 % letālās iedarbības izplatības attālumi ir:
7. dzelzceļa estakādē – dzelzceļa cisternas satura tūlītējai izplūdei un šīs noplūdes ugunsgrēkam – 24 m;
8. tehnoloģisko cauruļvadu avārijas un dīzeļdegvielas noplūdes un aizdegšanās gadījumā –cauruļvada (objekta teritorijā) pilnam pārrāvumam – 32 m;
9. rezervuāra tūlītējai izplūdei vai tā izplūdei 10 minūtēs un šādu noplūžu ugunsgrēkam –– 78 m;
10. cauruļvada pārrāvumam lokomotīvju ekipēšanas iecirknī vai autotransporta uzpildīšanas vietā – 15 m.
    1. Kā kritērijs objektu savstarpējās iedarbības raksturošanai pieņemts 8 kW/m2 siltumstarojums, pie kura var tikt apdraudētas neaizsargātas tehnoloģiskās iekārtas. Siltumstarojuma ar intensitāti 8 kW/m2 iedarbības riska (iespējamības) zonas avārijas scenārijiem dīzeļdegvielas pārsūknēšanas un izmantošanas tehnoloģijā attēlotas RANP 7. pielikuma 2.6. attēlā. Lielākas par 1×10-5 tās ir tikai ap dzelzceļa estakādi lokomotīvju ekipēšanas iecirkni.
    2. RANP 7. pielikuma 2.7. attēlā attēlotas 1×10-5, 1×10-6, 1×10-7 un 1×10-8 individuālā riska izolīnijas (kontūras) ap tehnoloģiskajām būvēm. Saskaņā ar attēloto individuālais risks lielāks par 1×10-5 ir tikai ap dzelzceļa estakādi lokomotīvju ekipēšanas iecirkni.
    3. Programmā norādīts, ka teritorijas izmantošanas ierobežojumi nosakāmi, ja objektā iespējamo avāriju, kas var radīt šādu iedarbības līmeni uz cita tuvumā esoša objekta tehnoloģiskām iekārtām kopējā atgadīšanās varbūtība ir vienāda vai lielāka par 1×10-6.

Izvērtējot riska novērtējumu secināms, ka vistālākā nevēlamās iedarbības izplatība var būt rezervuāra pilnīgas noplūdes gadījumā, tomēr individuālā riska līmeni šai objektā vairāk ietekmē negadījumu iespējamība – tehnoloģiskās iekārtas un būves, kurās negadījumi iespējami biežāk – rada lielāku (augstāku) individuālo risku.

1. **Rūpniecisko avāriju riska samazināšanas pasākumu izpildes un iesniegtās dokumentācijas atbilstība MK noteikumu Nr. 131 prasībām**

Izvērtējot objekta rūpniecisko avāriju novēršanas programmas atbilstību MK noteikumu Nr. 131 prasībām, secināms, ka izstrādātajā rūpniecisko avāriju novēršanas programmā ir sniegts objekta atrašanās vietas, dīzeļdegvielas un citu objektā atrodošos bīstamo vielu, izmantojamo tehnoloģisko iekārtu un procesu apraksts, norādīti iespējamie riska faktori un rūpniecisko avāriju scenāriji, kā arī rūpniecisko avāriju novēršanas programma ir daļēji aktualizēta un papildināta ņemot vērā VPVB izvērtējumā Nr. 8-01/1722 norādīto. RANP 14. pielikumā pievienota “Drošības pārvaldības politika”, 1. pielikumā – SIA “LDZ ritošā sastāva serviss” Daugavpils lokomotīvju remonta centra ilgtermiņa un īstermiņa (2021.) riska samazināšanas pasākumu plāns (turpmāk – pasākumu plāns) un 13. pielikumā pievienots SIA “LDZ ritošā sastāva serviss” Daugavpils lokomotīvju remonta centra Rūpniecisko avāriju riska novērtējuma darba grupas 2021. gada 14. janvāra sēdes protokols Nr. 1 (turpmāk – pašnovērtējums). Precizēti rīcību plāni bīstamo vielu noplūdes, ugunsgrēka vai citu nevēlamu notikumu gadījumos. Pašnovērtējumā norādīts, ka veiktas praktiskās mācības civilajā aizsardzībā Degvielas bāzē.

Kompleksajā pārbaudē tika konstatēti atsevišķi trūkumi (pārkāpumi) ugunsdrošībā un bīstamo iekārtu apsaimniekošanā. Attiecībā uz darba un vides aizsardzību kopējā inspekcijas ziņojumā Nr. 582-31/2019 norādīts, ka pārbaudes laikā darba likumdošanas un *darba aizsardzības* normatīvo aktu būtiski pārkāpumi netika konstatēti, kā arī vides aizsardzības normatīvo aktu pārkāpumi, kas var radīt *tiešu* vides un sabiedrības apdraudējumu, netika konstatēti.

Tomēr ir atsevišķas nepilnības, kas ir precizējamas un rūpniecisko avāriju novēršanas programma ir papildināma, detalizētāk atspoguļojot paredzētos un īstenotos pasākumus avāriju un darba vides risku samazināšanai objektā, avārijgatavībai, kā arī pilnveidojot drošības pārvaldības sistēmas darbību, tai skaitā:

* 1. Programmai nav pievienots pilnveidots Rūpniecisko avāriju novēršanas politikas dokuments, bet tās 14. pielikumā pievienota tā pati Drošības pārvaldības politika, kas bija iekļauta 2018. gada RANP, kā arī pievienots izraksts SIA “LDZ ritošā sastāva serviss” Kvalitātes vadības sistēmas rokasgrāmatas. Kā jau minēts VPVB izvērtējumā Nr. 8-01/1722 nav norādīti ne īstermiņa, ne ilgtermiņa konkretizētie mērķi un uzdevumi, lai īstenotu šo Drošības pārvaldības politiku. Tie nav norādīti arī pievienotajā informācijā no Kvalitātes vadības sistēmas rokasgrāmatas. Nav paredzēta arī Rūpniecisko avāriju novēršanas politikas sistemātiska pārskatīšana, kā tas prasīts MK noteikumos Nr. 131 (MK noteikumu Nr. 131 8.2., 8.6.-8.8., 8.10. apakšpunkts, 3. pielikuma 1.5., 1.6, 1.7. apakšpunkts, VPVB izvērtējuma Nr. 8-01/1722 3.10., 5.10. apakšpunkts).
  2. Drošības pārvaldības politikā paredzēts periodiski izvērtēt tehnoloģisko procesu drošības rādītājus un ierosinot nepieciešamos uzlabojumus drošības nodrošināšanā, bet RANP šie tehnoloģisko procesu drošības rādītāji nav norādīti. Ne pašnovērtējumā, ne citviet šajā programmā nav vērtēti tehnoloģisko procesu drošības rādītāji un nav atspoguļots, kādi uzlabojumi veikti un kādi vēl nepieciešami. Tādejādi secināms, ka šī Drošības pārvaldības politikas aspekta atspoguļojums RANP ir nepietiekams (MK noteikumu Nr. 131 8.2., 8.6.-8.8., 8.10. apakšpunkts, 3. pielikuma 1.6, 1.7. apakšpunkts, VPVB izvērtējuma Nr. 8-01/1722 5.10. apakšpunkts).
  3. Joprojām ne pašnovērtējumā, ne citviet šajā programmā nav pilnībā izvērtēts, vai teritorijas drošība tiek pietiekami nodrošināta un, vai (kādi) vēl tehniskie un organizatoriskie pasākumi nepieciešami[[10]](#footnote-10). Citu starpā nav arī vērtēts, vai fiziskā apsardze, ko nodrošina SIA “LDZ Apsardze”, ir pietiekama[[11]](#footnote-11) (MK noteikumu Nr. 131 2.7., 8.6.-8.8., 8.10. apakšpunkts, 3. pielikuma 1.1, 4.1., 4.2. apakšpunkts, VPVB izvērtējuma Nr. 8-01/1722 3.3. apakšpunkts).
  4. Pasākumu plānā nav ieplānota arī citu objekta tehnoloģisko iekārtu un aprīkojuma modernizācija (izņemot minēto apgaismojuma modernizāciju) ilgtermiņā[[12]](#footnote-12), kaut vairāki rezervuāri un cits aprīkojums jau pārsniedz 60 gadu vecumu. Programmā nepieciešams vērtējums par to, kādi tad ir prioritārie modernizācijas pasākumi un pie kādiem apstākļiem un/vai nosacījumiem tos nepieciešams un iespējams īstenot. Piemēram, norādot pasākumus, ko nepieciešams veikt pie faktiska lokomotīvju ekipēšanas intensitātes un bīstamo vielu uzglabāšanas daudzuma un apgrozījuma pieauguma[[13]](#footnote-13) (MK noteikumu Nr. 131 5. punkts, 8.6., 8.7., 8.10. apakšpunkts, 3. pielikuma 1.3., 2.4., 4.4., 4.14. un 5.1. apakšpunkts).
  5. Rūpniecisko avāriju novēršanas programmā nav sniegts tehnisks vērtējums par iespēju rezervuārus aprīkot ar ierīci, kura aizsargā rezervuārus pret pārpildīšanu, nodrošinot signalizēšanu un degvielas padeves pārtraukšanu, kad rezervuārs ir piepildīts līdz tehniskajā dokumentācijā noteiktajam maksimāli atļautajam uzpildīšanas līmenim atbilstoši Ministru kabineta 2012. gada 12. jūnija noteikumu Nr. 409 “Noteikumi par vides aizsardzības prasībām degvielas uzpildes stacijām, naftas bāzēm un pārvietojamajām cisternām” (turpmāk – MK noteikumi Nr. 409) prasībām. Šis ir viens no būtiskākajiem trūkumiem objektā, kas norādīts arī kopējā inspekcijas ziņojumā Nr. 582-31/2019 (MK noteikumu Nr. 409 12. pielikuma 1. punkts, MK noteikumu Nr. 131 5. punkts, 8.2., 8.10., 8.11. apakšpunkts, 3.pielikuma 1.3., 2.4., 4.4., 4.5., 4.5.2. apakšpunkts, VPVB izvērtējuma Nr. 8-01/1722 3.4., 5.6. apakšpunkts).
  6. Programmā nepietiekami arī atspoguļots, kā tiek nodrošinātas un pildītas MK noteikumu Nr. 131 un Ministru kabineta 2002. gada 9. decembra noteikumu Nr. 526 “Darba aizsardzības prasības, lietojot darba aprīkojumu” (turpmāk – MK noteikumi Nr. 526) prasības attiecībā uz tehnoloģiskā aprīkojuma (kas nav bīstamās iekārtas) pārbaudēm, ņemot vērā, ka šis aprīkojums var būt novecojis un/vai nolietojies – RANP 17. lpp. vienīgi norādīts uz to, ka tiek veiktas vizuālās apskates. Būtu nepieciešams norādīt šo pārbaužu *kritērijus* un rezultātu dokumentēšanu, kā arī kārtību (iekšējo normatīvo aktu) un regularitāti un, kādā veidā šādas un līdzīgas pārbaudes tiks veiktas turpmāk (MK noteikumu Nr. 131 5. punkts, 8.6., 8.7., 8.11. apakšpunkts, 3. pielikuma 1.3., 1.4., 2.4., 2.5., 4.4., 4.5. apakšpunkts, MK noteikumi Nr. 526 81.5.-81.7. apakšpunkts).
  7. Programmā sniegta nepietiekama un neskaidra informācija par degvielas piedevām, to uzglabāšanu un izmantošanu (MK noteikumu Nr. 131 8.1., 8.11. apakšpunkts, 3. pielikuma 2.4., 3.2., 3.3., 4.5. apakšpunkts). Piemēram, RANP 2.5.3.6. apakšpunktā norādīts: “Degvielas piedevu (biodīzeļdegvielas ražošanai tās sajaucot ar dīzeļdegvielu) pieņemšanai tiek izmantota autocisternu (degvielas piedevas tiek pieņemtas arī no vagoncisternām, izmantojot izliešanas-uzpildes estakādi) noliešanas vieta”. Tādēļ nepieciešams precizēt, norādot:

1. kurā vietā veic biodīzeļdegvielas ražošanu (vielu un maisījumu sajaukšanu) – vai to veic autocisternu noliešanas vietā – un kādas ir šim procesam ir paredzētās tehnoloģiskās iekārtas, norādot iekārtu tvertnes tilpumu un raksturojot citu aprīkojumu, piemēram, vai (un kāds) dozators tiek lietots[[14]](#footnote-14);
2. degvielas piedevas, kas ir klasificētas kā bīstamās ķīmiskā vielas vai maisījumi. Nepieciešamības gadījumā iesniegt arī iesniegumu par grozījumiem VVD atļaujā Nr. DA11IB0022;
3. kurā vietā tiek veikta degvielas piedevu pievienošana, ja tās saņem no dzelzceļa cisternām;
4. kuros pazemes rezervuāros (vai citviet) tiek uzglabātas degvielas piedevas. Gadījumā, ja degvielas piedevas ir klasificētas kā bīstamās ķīmiskās vielas un/vai maisījumi, norādāms, vai šie rezervuāri ir reģistrēti Bīstamo iekārtu reģistrā, ja nepieciešams, un savlaicīgi pārbaudīti.
   1. Attiecībā uz drošības pārvaldības sistēmas nepilnībām paaugstinātas bīstamības darbos (MK noteikumu Nr. 131 5. punkts, 8.6.-8.8., 8.11. apakšpunkts, 3.pielikuma 1.1., 1.3., 1.6., 2.4., 4.2., 4.4., 4.5., 4.8., 4.12., 4.15. apakšpunkts):
5. RANP ir atsauces uz darba aizsardzības normatīvajiem aktiem attiecībā uz instruktāžu veikšanu, bet nevienā vietā nav norādīts atkārtoti veicamo instruktāžu regularitāte (biežums) tiem darbiniekiem, kas strādā ar paaugstinātas bīstamības darbos. Programmas kopējā kontekstā atsauces uz apmācību un instruktāžu biežumu vietām var arī saprast nepareizi (un pat pārprast), ņemot vērā, ka RANP daudzviet ir norādes par reizi gadā veicamajiem apmācību un instruktāžas pasākumiem. Tomēr saskaņā ar Ministru kabineta 2010. gada 10. augusta noteikumu Nr. 749 “Apmācības kārtība darba aizsardzības jautājumos” 23. punkta prasībām darbiniekiem, kas strādā ar bīstamajām iekārtām un paaugstinātas bīstamības darbos, atkārtotā instruktāža sākotnējās instruktāžas apjomā veicama ne retāk kā reizi pusgadā (sešos mēnešos);
6. programmā nav atspoguļots, vai ir izveidots darba devēja apstiprināts saraksts, kurā noteikts, kur objektā iespējama darbu ar bīstamajām iekārtām, darbu augstumā, ugunsbīstamu un citu paaugstinātas bīstamības darbu veikšana. Nav aprakstīts, kā tiek uzraudzīts un/vai kontrolēts, vai paaugstinātas bīstamības darbus veic darbinieki ar atbilstošu apmācību un piekļuvi. Nav arī aprakstīts, kā tiek uzraudzīta ierobežojumu ievērošana darbu veikšanā konkrētiem darbiniekiem, piemēram, arodslimniekiem;
7. Pasākumu plānā nav paredzēti riska faktoru mērījumi darba vidē, kā arī RANP nav sniegta informācija, vai (un kādu) riska faktoru mērījumi ir veikti;
8. RANP nav analizēts 2020. gada 31. augustā notikušais negadījums (smags nelaimes gadījums darbā), kur darbinieks nokrita no 4,6 m augstuma, veicot darbus pie un uz cisternas. Turklāt – šis darbinieks nemaz nedrīkstēja veikt darbus augstumā[[15]](#footnote-15). Programmā nav atspoguļots, vai šajā negadījumā notika un nav vērtēts, vai bija iespējama bīstamo vielu noplūde;
9. programmā nav sniegts arī līdzīgos objektos notikušu nevēlamu notikumu vai rūpniecisku avāriju apraksts un analīze, tai skaitā informāciju par kļūdām drošības pārvaldības sistēmā vai aizsardzības pasākumu neefektivitāti;
10. RANP nav arī atspoguļots, vai (un) kādi pasākumi veikti, lai nenotiktu 2020. gada 31. augustā objektā notikušajam un arī citos objektos notikušajiem negadījumiem līdzīgi negadījumi.
    1. Pašnovērtējumā norādīts, ka objekta civilās aizsardzības plāns (turpmāk – CA plāns) ir aktualizēts, bet nav atspoguļots, vai tā aktuālā redakcija ir saskaņota ar VUGD[[16]](#footnote-16) un vai ir izpildīti CA plāna saskaņojuma ar VUGD nosacījumi. Saskaņā ar VUGD sniegto informāciju par CA plāna saskaņojumu ar VUGD, šajā plānā bija jāpapildina (Ministru kabineta 2017. gada 7. novembra noteikumu Nr. 658 “Noteikumi par civilās aizsardzības plānu struktūru un tajos iekļaujamo informāciju” 8.3. apakšpunkts, Ministru kabineta 2016. gada 19. aprīļa noteikumu Nr. 238 ”Ugunsdrošības noteikumi” (turpmāk – MK noteikumi Nr. 238) 31. punkts un MK noteikumu Nr. 131 8.6.-8.8., 8.11. apakšpunkts, 3. pielikuma 1.5., 4.9., 4.10., 5.2. apakšpunkts):
11. evakuācijas plāns, kurā nepieciešams norādīt agrīnās brīdināšanas manuālo tālvadības iedarbināšanas ierīču (palaišanas pogu) atrašanās vietas;
12. ugunsdzēsības ūdensņemšanas vietu shēma, kurā nepieciešams norādīt ugunsdzēsības automašīnu pieslēgšanas vietas, ugunsdzēsības krānus, ūdensvada aizbīdņus, putu koncentrāta glabāšanas vietas un vadības mezglus (ja tādi ir objektā), kā arī slēgtas ugunsdzēsības ūdensņemšanas atrašanās vietas.
    1. VUGD aktā Nr. 22-8.2/19 un kopējā inspekcijas ziņojumā Nr. 582-31/2019 bija arī norādīts, ka rezervuāru parki nebija nodrošināti ar pārvietojamiem ugunsdzēsības aparātiem atbilstoši MK noteikumu Nr. 238 247. punkta prasībām un 5. pielikuma 3. tabulā norādītajam (MK noteikumu Nr. 131 5. punkts, 8.11. apakšpunkts, 3.pielikuma 1.5., 2.4., 4.11., 4.14. apakšpunkts).
    2. RANP 4. pielikumā pievienotajā 2019. gada 19. maija mācību novērtēšanas apspriedes protokolā tika norādīti šādi trūkumi:
13. pēc avārijas situācijas konstatēšanas netika iedarbināta agrīnās brīdināšanas sirēna,
14. dispečers nespēja operatīvi apziņot visus seku likvidācijas darbos iesaistītos,
15. SIA “LDZ Apsardze” darbinieki, kuri veica bīstamās zonas apsargāšanu un autotransporta regulēšanu netika nodrošināti ar individuālās aizsardzības līdzekļiem,
16. dispečeram, saņemot informāciju no negadījuma vietas, bija sarežģīti novērtēt avārijas mērogu un attīstību (eskalāciju).

Citu starpā mācību novērtēšanas apspriedes protokolā tika norādīts, ka nepieciešams pārskatīt pienākumu sadali apziņošanā un veikt attiecīgus grozījumus apziņošanas kārtībā un CA plānā. Tomēr ne Pasākumu plānā, ne pašnovērtējumā, ne citviet Programmā nav atspoguļots, vai un kādi pasākumi veikti, lai nepieļautu (novērstu) tādus trūkumus (kādi tika konstatēti pēdējās mācībās) turpmāk, kā arī, vai ir pārskatīta un papildināta un/vai labota apziņošanas kārtība un CA plāns. (Ministru kabineta 2017. gada 19. septembra noteikumi Nr. 563 “Paaugstinātas bīstamības objektu apzināšanas un noteikšanas, kā arī civilās aizsardzības un katastrofas pārvaldīšanas plānošanas un īstenošanas kārtība” 8. punkts, 6.8., 9.5., 9.10. apakšpunkts un MK noteikumu Nr. 131 8.6.-8.8., 8.11. apakšpunkts, 3. pielikuma 1.5., 2.4., 4.8.-4.11., 4.14., 5.10. apakšpunkts).

* 1. No riska novērtējuma veikšanas 2022. gadā būs apritējuši pieci gadi un tādēļ nepieciešams to pārskatīt un, ja nepieciešams – aktualizēt. Aktualizējot riska novērtējumu nepieciešams arī atspoguļot pasākumus, kas veikti ņemot vērā šī novērtējuma secinājumos norādīto: *“Avāriju risku degvielas pārsūknēšanas objektos iespējams mazināt arī paaugstinot procesu automatizācijas līmeni”*(RANP 7. pielikuma 32. lpp.) (MK noteikumu Nr. 131 8.3., 8.4., 8.5.apakšpunkts, 3.pielikuma 3.1., 4.13.apakšpunkts).

Ņemot vērā iepriekšminēto un rūpniecisko avāriju novēršanas programmā aprakstīto rūpniecisko avāriju iespējamo seku apmēru, negadījumu iespējamību un paredzētos rūpniecisko avāriju novēršanas pasākumus, uzskatāms, ka lielu avāriju iespējamība tiek samazināta. Tomēr avārijas gadījumā apdraudētajā zonā nepastāv iespēja pilnībā nodrošināt cilvēku drošību, un pastāv arī vides piesārņojuma iespējamība, tāpēc ir nepieciešams veikt šajā programmā paredzētos un papildus pasākumus rūpniecisko avāriju riska samazināšanai, tai skaitā Biroja izvērtējumā norādītos un riska novērtējumā ieteiktos pasākumus (tehnoloģisko procesu automatizācijas līmeņa paaugstināšanu), ņemot vērā ka individuālā riska līmeni šai objektā visvairāk ietekmē negadījumu iespējamība (iespējamais biežums).

**LĒMUMS UN UZDEVUMI ATBILDĪGAJAI PERSONAI**

1. **Vides pārraudzības valsts biroja lēmums un uzdevumi**

Pamatojoties uz Riska izvērtējuma komisijas ieteikumiem un ņemot vērā dokumentācijas analīzes daļā konstatēto, Vides pārraudzības valsts birojs (turpmāk – Birojs) pieņem lēmumu saskaņā ar MK noteikumu Nr. 131 24.1.3. apakšpunktu un uzdod SIA “LDZ ritošā sastāva serviss” un Daugavpils lokomotīvju remonta centra atbildīgajai personai veikt paredzētos pasākumus norādītajos termiņos, ievērot būtiskās tehnoloģisko procesu drošības, darba un vides aizsardzības, avārijgatavības un ugunsdrošības prasības un Biroja izvērtējumā norādīto, kā arī paredzēt un veikt rūpniecisko avāriju riska samazināšanas papildu pasākumus, *lai pilnveidotu* *tehnoloģisko procesu vadības un uzraudzības un avārijgatavības sistēmu* un samazinātu rūpnieciskās avārijas draudus un palielinātu drošību cilvēkam un videi.

Tā pat arī saskaņā ar MK noteikumu Nr. 131 24.1.3. apakšpunktu Birojs uzdod rūpniecisko avāriju novēršanas programmā atbildīgajai personai novērst dokumentācijas analīzes daļā norādītās nepilnības un aktualizēt, papildināt un grozīt SIA “LDZ ritošā sastāva serviss” un Daugavpils lokomotīvju remonta centra rūpniecisko avāriju novēršanas programmu atbilstoši MK noteikumu Nr. 131 prasībām un, ievērojot citu vides, darba, veselības, civilās aizsardzības un ugunsdrošības jomas reglamentējošo normatīvo aktu (kas saistīti ar avāriju risku samazināšanu) nosacījumus.

SIA “LDZ ritošā sastāva serviss” Daugavpils lokomotīvju remonta centra atbildīgajai personai papildināto rūpniecisko avāriju novēršanas programmu nepieciešams iesniegt Vides pārraudzības valsts birojā **līdz 2025. gada 1. oktobrim**.

Birojs norāda, ka atbildīgās personas pienākums ir veikt visus nepieciešamos rūpniecisko avāriju riska samazināšanas pasākumus, lai nodrošinātu objektā nodarbināto drošību, aizsargātu cilvēkus no iespējamās rūpnieciskās avārijas kaitīgās iedarbības un saglabātu kvalitatīvu vidi vai atjaunotu vides kvalitāti (ja notikusi avārija), tai skaitā nepieciešams izpildīt rūpniecisko avāriju riska samazināšanas pasākumus atbilstoši Valsts vides dienesta organizēto komisiju komplekso pārbaužu kopējo inspekcijas ziņojumu un inspekciju komisijās iesaistīto institūciju – Valsts ugunsdzēsības un glābšanas dienesta, Valsts darba inspekcijas, Patērētāju tiesību aizsardzības centra un Valsts vides dienesta Latgales reģionālās vides pārvades pārbaužu aktu un rīkojumu prasībām un rekomendācijām.

Atbilstoši Administratīvā procesa likuma 188. panta pirmajai daļai un Ministru kabineta 2016. gada 1. marta noteikumu Nr. 131 “Rūpniecisko avāriju riska novērtēšanas kārtība un riska samazināšanas pasākumi” 25. punktam šo Vides pārraudzības valsts biroja lēmumu var pārsūdzēt viena mēneša laikā no tā spēkā stāšanās dienas, iesniedzot sūdzību Administratīvās rajona tiesas atbilstīgajā tiesu namā (Administratīvā procesa likuma 189. panta pirmā daļa) likumā noteiktajā kārtībā. Lēmums stājas spēkā ar brīdi, kad tas paziņots adresātam (Administratīvā procesa likuma 70. panta pirmā daļa).

Direktore (*paraksts\**) D. Avdejanova

\**Dokuments ir parakstīts ar drošu elektronisko parakstu*

Kokoreviča, 67770810, aija.kokorevica@vpvb.gov.lv

1. RANP vārdkopa *“degvielas bāze”* tiek lietota divejādi – tā tiek saukts tikai rezervuāru parks un dzelzceļa estakāde, kā arī viss objekts. [↑](#footnote-ref-1)
2. Vārds vai teksts kursīvā un pēdiņās ir citāts no RANP. [↑](#footnote-ref-2)
3. Šīs Regulas pilnais nosaukums ir Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu, ar ko groza un atceļ Direktīvas 67/548/EEK un 1999/45/EK un groza Regulas (EK) Nr. 1907/2006. [↑](#footnote-ref-3)
4. No bīstamajām vielām, uz kurām attiecas MK noteikumu Nr. 131 prasības, nav norādīta tikai slāpekļskābe (CAS Nr. 7697-37-2). [↑](#footnote-ref-4)
5. Norādīti tikai tie bīstamības apzīmējumi, uz kuriem attiecas MK noteikumi Nr. 131. [↑](#footnote-ref-5)
6. Abreviatūra angliski no *“Uninterruptable Power Supply”* – latviski – nepārtrauktās elektrobarošanas ierīces. [↑](#footnote-ref-6)
7. RANP saukta: *“ugunsgrēka atklāšanas signalizācija”*. [↑](#footnote-ref-7)
8. *Angliski* – Committee for the Prevention of Disasters, Guidelines for quantitative risk assessment, “Purple Book” CPR 18E, Hague: Committee for the Prevention of Disasters, 1999. [↑](#footnote-ref-8)
9. Abreviatūra no Toegepast Natuurwetenschappelijk Onderzoek (holandiski), *angliski* šīs organizācijas nosaukums ir – Netherlands Organization for Applied Scientific Research. [↑](#footnote-ref-9)
10. Pašnovērtējumā ir norādīts, ka 2021. gadā paredzēts realizēt ārējā apgaismojuma sistēmas modernizāciju, bet nav vērtēts, vai, realizējot apgaismošanas modernizāciju, atbildīgā persona objekta teritorijas vērtēs kā pietiekamu, vai būs nepieciešami un (kad) tiks paredzēti vēl citi pasākumi. [↑](#footnote-ref-10)
11. 2018. gada RANP bija norādīts, ka objektā dienā ir 2 apsargi, bet naktī, brīvdienās un svētku dienās – 4 apsargi, bet šajā programmā nav pat norādīts, cik darbinieku veic šos pienākumus. RANP 29. lpp. tikai norādīts: *“Pēc līguma starp SIA “LDZ ritošā sastāva serviss” un SIA “LDZ Apsardze” Daugavpils teritorijas apsardze tiek nodrošināta ar diviem fiziskās apsardzes posteņiem”*. [↑](#footnote-ref-11)
12. RANP 17. lpp. ir gan apgalvots, ka *“iekārtas tiek [..], kā arī pakāpeniski notiek to modernizēšana”*. [↑](#footnote-ref-12)
13. RANP norādīts, ka vidēji objektā atrodas līdz 650 t dīzeļdegvielas. Iesniegumā par BV objektā paredzēts, ka dīzeļdegvielas vidējais daudzums objektā varētu sasniegt 3 500 t un vidējais biodīzeļdegvielas daudzums –1 000 t. Toties maksimāli iespējamais dīzeļdegvielas daudzums, kas var tikt uzglabāts objektā visās tehnoloģiskajās vienībās, ir gandrīz divtik – nepilni 8 500 t. [↑](#footnote-ref-13)
14. VVD atļaujā Nr. DA11IB0022 norādīts, ka šim nolūkam izmanto sajaukšanas iekārtu *MultiLoad II*, bet arī atļaujā tā nav aprakstīta un nav norādīti šīs iekārtas parametri. [↑](#footnote-ref-14)
15. Saskaņā ar Valsts darba inspekcijas pārstāvja sniegto informāciju. [↑](#footnote-ref-15)
16. 2018. gada RANP 47. lpp. norādīts ka *“civilās aizsardzības plāns ir izstrādes stadijā”* un *“tas tiks iesniegts saskaņošanai VUGD”*. [↑](#footnote-ref-16)